חשבתי איזה מתכון יתאים לנו לשנה החדשה.
רציתי קל, רציתי חייכן, רציתי טעים, רציתי הכל. ומצאתי.
מאפה בצק עלים (מוכן ומרודד, ברור) ועליו סלקים קטנים, צלויים, עם גבינה ומעט תבלינים, והופה לתנור, ותראו כמה יפה זה יוצא, כמו שטיח פרסי יפייפה.
מאחלת לכולנו שנה נהדרת, מודה על השנה שעברה, על כל הטוב שנתנה לי ועל שמחה גדולה. וגם לכם עוקבים אהובים שלי, תודה גדולה.
7-8 סלקים קטנטנים (יש להשיג בשוק) או סלקים יותר גדולים – צלויים בתנור על חום של 220 לחצי שעה או עד שרכים.
על תבנית עם נייר אפייה מניחים את בצק העלים. חותכים את הסלקים לרבעים או במידה והסלקים גדולים יותר חותכים לשמיניות ומניחים בצורה מסודרת על גבי הבצק. בוצעים חתיכות נאות של גבינה ומניחים בין הסלקים. מניחים כמה עלי תימין, מתבלים בפלפל שחור ומלח גס . את קצוות המאפה מושחים במעט חלמון להשחמה.
מכניסים לתנור חם על 200 מעלות ל 20 דקות או עד שהמ אפה משחים ומוכן. מזליפים מעט שמן זית מעל ומגישים חם עם סלט ירוק רענן. חגיגה.